„Мериленд“ се прославя по време на службата си в периода на Втората световна война. Линкорът се намира в Пърл Харбър по време на японското нападение, и е леко повреден в резултат на бомбардировката. С връщането си към бойна служба, през 1942 г., „Мериленд“, поддържа флота с огъня си в битката за Мидуей, а след това патрулира около Фиджи, охранявайки крайбрежието от японско нахлуване. Нататък той участва в настъплението на ВМС на САЩ по Тихия океан. Започвайки от бомбардировки на бреговите укрепления в битката за Тарава и по-късно в битката за Куаджалин. В битката за Сайпан линкорът е ударен от торпедо, което води до ремонт и преоборудване. След това „Мериленд“ взема участие в сраженията в залива Лейте, където корабът е уцелен от „камикадзе“. Корабът е ударен от още един „камикадзе“ по време на битката за Окинава, в края на Втората световна война се намира на ремонт.